Diari Oficial de la Generalitat Valenciana


Sumari del DOGV 4745, del 04-05-2004 (2004/4068)

RESOLUCIÓ de 14 d'abril de 2004, de la directora general de Tributs, per la qual es fixen les directrius del Pla d'Actuacions Inspectores de l'any 2004.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/04/14/(1)/dof/vci/html**

### Dades del document

Número de DOGV
:   4745

Data del DOGV
:   04-05-2004

Secció del DOGV
:   I. DISPOSICIONS GENERALS

Número del document
:   2004/4068


Data del document
:   14-04-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * control fiscal
    * impost nacional
    * impost sobre el patrimoni
    * programa d'actuació
    * impost sobre transmissions patrimonials
    * frau fiscal

RESOLUCIÓ de 14 d'abril de 2004, de la directora general de Tributs, per la qual es fixen les directrius del Pla d'Actuacions Inspectores de l'any 2004. [2004/X4068]
  
En el marc de la Llei Orgànica 8/1980, de 22 de setembre, de Finançament de les Comunitats Autònomes, de la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les Comunitats Autònomes de règim comú i Ciutats amb Estatut d'Autonomia i de la Llei 24/2002, d'1 de juliol, del règim de cessió de tributs de l'Estat a la Comunitat Valenciana i de fixació de l'abast i condicions de la dita cessió, el control del compliment de les obligacions tributàries constituïx una de les tasques que desenrotlla la Generalitat Valenciana, a través de la Conselleria d'Economia, Hisenda i Ocupació, amb l'objectiu de garantir que la contribució dels ciutadans al sosteniment de les càrregues públiques s'efectue d'acord amb els principis constitucionals de generalitat i equitat.
  
L'article 18 del Reial Decret 939/1986, pel qual s'aprova el Reglament General de la Inspecció dels Tributs, establix que l'exercici de les funcions pròpies de la Inspecció dels Tributs s'adequarà als corresponents Plans d'Actuacions Inspectores, sense perjudici de la iniciativa dels actuaris, d'acord amb els criteris d'eficàcia i oportunitat.
  
El Pla General d'Inspecció té com a objectiu general una planificació coordinada de les tasques a exercir pels distints òrgans que porten a terme funcions de control del compliment de les obligacions tributàries, dirigint els esforços de les Unitats d'Inspecció a detectar frau fiscal i regularitzar-lo eficaçment.
  
L'article 17 del Decret 112/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Ocupació atribuïx, sota la direcció i coordinació del titular de la Secretaria Autonòmica d'Economia i Pressupostos i, adscrita a esta, a la Direcció General de Tributs, la condició de centre directiu al qual corresponen totes aquelles funcions que la Generalitat Valenciana té atribuïdes en matèria de tributs, exercint, entre altres, les relatives a la inspecció dels tributs propis i els cedits.
  
L'article 9 de l'Ordre de 7 de setembre de 2000, de la Conselleria d'Economia, Hisenda i Ocupació, per la qual es desplega el Reglament General de la Inspecció dels Tributs en l'àmbit de la Inspecció Tributària de la Generalitat Valenciana, establix que la Direcció General de Tributs de la Conselleria d'Economia, Hisenda i Ocupació aprovarà, anualment, un Pla d'Inspecció on es recullen els criteris sectorials, territorials i quantitatius per a la selecció dels subjectes passius respecte dels quals se seguiran les actuacions inspectores.
  
Finalment, per a conciliar el caràcter reservat dels Plans d'Inspecció, necessari per a garantir l'eficàcia de l'actuació administrativa, amb l'equilibri de les relacions de l'administració amb l'administrat, d'acord amb l'esperit que informa la Llei 1/1998, de 26 de febrer, de Drets i Garanties dels Contribuents, es publiquen les directrius generals que informen el Pla d'Actuacions Inspectores.
  
Com a conseqüència d'això, i, fent ús de les funcions que tinc atribuïdes, he resolt aprovar el Pla d'Actuacions Inspectores corresponent a l'any 2004, d'acord a les directrius següents:
  
Directrius generals del Pla d'Actuacions Inspectores per a l'any 2004
  
Les àrees de risc fiscal d'atenció prioritària i els criteris bàsics de desenvolupament del Pla d'Actuacions Inspectores de l'any 2004, confeccionat de conformitat amb el que disposa el Reial Decret 939/1986, de 25 d'abril, pel qual s'aprova el Reglament General de la Inspecció dels Tributs, poden classificar-se en els àmbits següents:
  
I. Tributs cedits per l'Estat, respecte dels quals la Generalitat Valenciana ha assumit les competències inspectores.
  
II. Tributs cedits per l'Estat, respecte dels quals este conserva algun tipus de competència: Impost sobre el Patrimoni.
  
III. Tributs propis.
  
I. Tributs cedits per l'Estat respecte dels quals la Generalitat Valenciana ha assumit les competències inspectores.
  
La Generalitat Valenciana, per mitjà de Llei 24/2002, d'1 de juliol, de règim de cessió de tributs de l'Estat a la Comunitat Valenciana i de fixació de l'abast i condicions de la dita cessió, de conformitat amb la Llei Orgànica 8/1980, de 22 de setembre, de Finançament de les Comunitats Autònomes (en la redacció actual, després de la seua reforma per Llei Orgànica 5/2001, de 13 de desembre), desplegada per la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les Comunitats Autònomes de règim comú i Ciutats amb Estatut d'Autonomia, ha assumit les competències en matèria d'inspecció dels tributs següents:
  
A) Impost sobre Successions i Donacions
  
B) Impost sobre Transmissions Patrimonials i Actes Jurídics Documentats.
  
C) Tributs sobre el Joc.
  
A) Impost sobre Successions i Donacions
  
A.a) En l'àmbit de les adquisicions mortis causa, el Pla d'Actuacions Inspectores estendrà el seu control a les àrees següents:
  
1) Herències no declarades: S'efectuaran comprovacions dirigides a la verificació del patrimoni de persones respecte de les quals no conste la presentació de declaracions per este impost, a fi d'evitar-ne l'elusió per mitjà de la prescripció.
  
En este àmbit, es farà ús del caràcter censal de l'Impost sobre el Patrimoni; en particular, es verificarà el compliment de les obligacions tributàries derivades de la mort d'aquells declarants de l'Impost sobre el Patrimoni que, per esta raó, es presumix són titulars d'un patrimoni l'elusió de tributació del qual per l'Impost sobre Successions i Donacions, en cas de transmissió successòria, implicaria un major perjudici per a la Hisenda Pública.
  
2) Herències declarades incorrectament: La mateixa relació entre els Impostos sobre el Patrimoni i sobre Successions i Donacions ha de ser aprofitada per a controlar la possible omissió de béns del causant en l'herència.
  
3) Control de la indeguda aplicació de les reduccions en la base imposable en el supòsit de transmissió d'una empresa individual, negoci professional o participacions socials, amb excepció de les relatives a les empreses agràries.
  
El control del compliment dels requisits exigits per a l'aplicació d'estos beneficis fiscals constituïx el millor mitjà per a assegurar que les dites mesures complisquen els objectius d'equitat tributària que tenen encomanats; la seua verificació ha de recaure bàsicament en la concurrència dels recollits en l'article 4 de la Llei 19/1991, de 6 de juny, de l'Impost sobre el Patrimoni i en l'article 10 de la Llei 13/1997, de 23 de desembre, de la Generalitat Valenciana, per la qual es regula el tram autonòmic de l'Impost sobre la Renda de les Persones Físiques i restants tributs cedits. Quan s'haja produït un abús en l'aplicació del benefici hauran d'iniciar-se, si són procedents, actuacions de regularització de la situació tributària del causant respecte del concepte Impost sobre el Patrimoni.
  
El control de les reduccions aplicables a empreses agràries continuarà circumscrit als servicis de gestió tributària.
  
A.b) En l'àmbit de les donacions i la resta d'adquisicions lucratives inter vivos, constituïxen àrees de risc:
  
1) Donacions no declarades: Es tractarà de localitzar les donacions instrumentades per mitjà de document públic, especialment de béns immobles, que no hagen sigut declarades pels donataris.
  
2) Compravendes simulades: S'efectuarà una selecció de tots aquells subjectes que, guardant una relació de parentiu fins al quart grau inclusivament amb el transmetent, intervinguen en la realització d'una compravenda. Una vegada seleccionats els contribuents objecte de control, s'exigirà l'aportació dels mitjans de prova que acrediten la concurrència dels requisits previstos en l'article 1.445 del Codi Civil, a fi de demostrar tant l'adequada capacitat econòmica en l'adquirent com la satisfacció, per part d'este, d'un preu. Finalment, es procedirà, si és el cas, al control d'aquelles adquisicions realitzades pels ascendents, en representació dels descendents, en este cas basant-se en els expedients enviats des dels òrgans de Gestió Tributària.
  
3) Reduccions de la base imposable indegudament aplicades. Es verificarà el compliment dels requisits establits per a les reduccions aplicables a les adquisicions inter vivos en els articles 20 de la Llei 29/1987, de 18 de desembre, de l'Impost sobre Successions i Donacions i l'article 10.Bis de la Llei 13/1997, de 23 de desembre, de la Generalitat Valenciana, per la qual es regula el tram autonòmic de l'Impost sobre la Renda de les Persones Físiques i restants tributs cedits, i, si és el cas, es realitzaran les regularitzacions oportunes.
  
B) Impost sobre Transmissions Patrimonials Oneroses i Actes Jurídics Documentats:
  
L'objectiu fonamental que es perseguix amb el control del grau de compliment d'este impost és l'eradicació d'aquelles pràctiques elusives de gravamen més habituals, especialment del concepte Transmissions Patrimonials Oneroses (en avant, TPO). Els baixos tipus impositius dels conceptes tributaris Actes Jurídics Documentats i Operacions Societàries aconsellen la realització d'actuacions massives, l'atribució natural de les quals correspon als òrgans de gestió.
  
Sobre la base d'això, les actuacions de comprovació se centraran en els tipus d'operacions següents:
  
B.a) Transmissions subjectes a TPO no declarades, en particular en operacions immobiliàries.
  
B.b) Supòsits de doble imposició IVA/TPO: Es tractarà, fonamentalment, de controlar aquelles pràctiques encaminades a la consecució, amb fins elusius, de l'estalvi fiscal que suposa declarar una transmissió, principalment de terrenys, per l'Impost sobre el Valor Afegit quan l'operació està subjecta a l'Impost sobre Transmissions Patrimonials i Actes Jurídics Documentats, concepte Transmissions Patrimonials Oneroses.
  
B.c) Concessions administratives i actes equiparats.
  
B.d) Transmissions de valors mobiliaris arreplegades en l'article 108 de la Llei 24/1988, de 28 de juliol, del Mercat de Valors.
  
L'article 45 B. 9 del Reial Decret Legislatiu 1/1993, de 24 de setembre, pel qual s'aprova el text refós de la Llei de l'Impost sobre Transmissions Patrimonials i Actes Jurídics Documentats, de conformitat amb l'article mencionat en el paràgraf anterior, declara exemptes de tributació en l'Impost sobre Transmissions Patrimonials i Actes Jurídics Documentats les transmissions de valors, admesos o no a negociació en un mercat secundari oficial.
  
No obstant això, constituïx una pràctica fraudulenta encobrir la transmissió d'immobles per mitjà de l'aparent transmissió de valors mobiliaris, emparant-se en l'exempció anteriorment mencionada. Per este motiu, l'apartat segon de l'article 108 de la Llei del Mercat de Valors declara que queden exceptuades de l'aplicació de l'exempció les transmissions realitzades en els mercats primari o secundari de valors que representen parts alíquotes del capital social o patrimoni de societats, fons, associacions i altres entitats l'actiu de les quals estiga constituït almenys en el seu 50 per 100 per immobles situats en territori nacional, sempre que, com a resultat de la dita transmissió o adquisició, l'adquirent obtinga la titularitat total d'este patrimoni o, almenys, una posició tal que li permeta exercir el control sobre estes entitats. Tampoc estan exemptes les transmissions d'accions o participacions socials rebudes per les aportacions de béns immobles realitzades amb ocasió de la constitució de societats o l'ampliació del seu capital social sempre que entre la data d'aportació i la de transmissió no haja transcorregut un termini d'un any.
  
Els òrgans d'inspecció, amb la verificació prèvia de la concurrència, si és el cas, de les anteriors circumstàncies, subjectaran les dites operacions al que preveu l'article 17 del Reial Decret 828/1995, de 29 de maig, pel qual s'aprova el Reglament de l'Impost sobre Transmissions Patrimonials i Actes Jurídics Documentats.
  
C) Tributs sobre el Joc.
  
Les actuacions giraran entorn de la comprovació de bases imposables. Respecte al desenvolupament d'actuacions en este àmbit, és aconsellable mantindre una línia de continuïtat, basada en l'actuació, ja pautada, dels òrgans de gestió.
  
II. Tributs cedits per l'Estat, respecte dels quals este conserva algun tipus de competència
  
A més del seu paper com a redistribuïdor de la riquesa, l'Impost sobre el Patrimoni exercix una important funció censal, amb evidents repercussions en la gestió d'altres impostos de caràcter personal, com l'Impost sobre la Renda del les Persones Físiques i l'Impost sobre Successions i Donacions.
  
La comprovació de l'Impost sobre el Patrimoni, de manera semblant a la de l'Impost sobre Successions i Donacions, ha de girar entorn de les àrees de risc següents:
  
a) Regularització de la situació tributària dels subjectes que, estant obligats a presentar declaració, eludisquen tal obligació.
  
b) Determinació de l'omissió de béns en les declaracions presentades per mitjà de la comprovació de les dades existents, entre altres, en les bases de dades de la Generalitat Valenciana i de l'Agència Estatal de l'administració Tributària.
  
c) Comprovació de la procedència de l'aplicació de les exempcions per actius empresarials i professionals i participacions socials de l'article 4 de la Llei 19/1991, de 6 de juny, de l'Impost sobre el Patrimoni
  
Les actuacions de la Inspecció de Tributs de la Generalitat Valenciana respecte d'este tribut s'articularan, quan siga necessari, en col·laboració amb l'Agència Estatal de l'administració Tributària, quant a l'especificació dels programes a desenvolupar i a la seua execució, en els termes que preveu la normativa reguladora de la cessió de tributs de l'Estat.
  
III. Tributs propis
  
En l'exercici de les competències normatives que preveu la Llei Orgànica 8/1980, de 22 de setembre, de Finançament de les Comunitats Autònomes, la Generalitat Valenciana ha establit determinats tributs propis.
  
S'inclouen en este apartat:
  
A) El Cànon de Sanejament.
  
B) El Recàrrec sobre el Joc del Bingo
  
A) Cànon de Sanejament:
  
Es recull la realització de dos programes d'actuació:
  
A.a) Programa d'inspecció d'entitats subministradores:
  
El programa d'inspecció d'entitats subministradores, a banda de perseguir el possible frau fiscal comés per estes, pretén completar les actuacions de comprovació sobre la gestió tributària que queden fora de l'abast del control que realitza la Unitat de Gestió de Subministraments de Xarxa.
  
Són objecte d'este programa les àrees d'actuació següent:
  
- Entitats subministradores d'aigua l'activitat de les quals no haja sigut declarada a l'administració.
  
- Entitats subministradores respecte de les quals la Unitat de Gestió detecte omissions o errors en les seues facturacions o liquidacions.
  
- Entitats subministradores la facturació anual de les quals supere els sis milions d'euros.
  
- Entitats subministradores a les quals s'haja notificat coeficients correctors.
  
A.b) Programa d'inspecció de subministraments propis.
  
El programa d'inspecció de subministraments propis tindrà per objecte l'autoconsum no declarat, verificar la bondat del consum declarat i comprovar la correcta instal·lació i funcionament dels comptadors d'aigua instal·lats.
  
A.c) Programa d'inspecció d'usos industrials.
  
Són objectius del programa d'inspecció d'usos industrials, aflorar establiments ocults, comprovar les Declaracions de Producció d'Aigües Residuals (DPAR) incongruents - aquelles la comprovació de les quals queda fora de l'abast de la Unitat de Gestió d'Usos Industrials ?, mantindre un control permanent sobre els sectors productius potencialment contaminants, comprovar la veracitat de les DPAR de modificació i assegurar les raons que determinen les devolucions de Cànon de Sanejament per aprovació de coeficients correctors, les autoritzacions de connexió a xarxes de col·lectors generals i les propostes de resolució de coeficients correctors per davall del límit inferior.
  
B) Recàrrec sobre el Joc del Bingo
  
Les actuacions se subjectaran als mateixos criteris manifestats en l'apartat de les Taxes sobre el Joc.


Còpia Permalink ELI